b'\n_START_ARTICLE_\nOrnithoptera alexandrae\n_START_SECTION_\nTelesne zna\xc4\x8dilnosti\n_START_PARAGRAPH_\nPti\xc4\x8dji metulj je najve\xc4\x8dji metulj na svetu, saj meri razpon kril samice okoli 25\xc2\xa0cm, lahko tudi do 28\xc2\xa0cm; samci so nekoliko manj\xc5\xa1i, in sicer meri razpon kril od 17\xe2\x80\x9319\xc2\xa0cm. Samci imajo izrazito modro-zeleno barvo kril (lahko so prisotne \xc5\xa1e pege zlate barve), medtem ko imajo samice preprostej\xc5\xa1o temno rjavo barvo kril s pegami kremne barve. Povpre\xc4\x8dna dol\xc5\xbeina telesa zna\xc5\xa1a 7,5\xc2\xa0cm. Zadek je pri obeh spolih obarvan svetlo rumeno, trebu\xc5\xa1na (ventralna) stran kril pa je obarvana svetlo rde\xc4\x8de.\n_START_SECTION_\n\xc5\xbdivljenjski prostor, na\xc4\x8din \xc5\xbeivljenja in razmno\xc5\xbeevanje\n_START_PARAGRAPH_\n\xc5\xbdivljenjski prostor oz. habitat zajema le manj\xc5\xa1i del Papue Nove Gvineje, natan\xc4\x8dneje obmo\xc4\x8dje blizu mesta Popondetta v provinci Oro. Prebiva v de\xc5\xbeevnih gozdovih na nadmorski vi\xc5\xa1ini od 400 do 800 m. Je monofag, tj. prehranjuje se samo z eno vrsto hrane, in sicer se gosenice prehranjujejo z listi podra\xc5\xa1\xc4\x8devk vrst Pararistolochia dielsiana in P. schlechteri._NEWLINE_Samice izle\xc5\xbeejo okoli 27 jaj\xc4\x8dec tekom \xc5\xbeivljenja. Velika, lepljiva jaj\xc4\x8deca rumeno-oran\xc5\xbene barve izle\xc5\xbee na liste gostiteljskih rastlin. Po dveh tednih se iz jaj\xc4\x8dec izle\xc5\xbeejo li\xc4\x8dinke, ki se po 11 tednih preobrazijo v bube, te pa po 6 tednih v odraslo \xc5\xbeival.'